ບັນດາການນຳຂອງກຸ່ມ 7 ປະເທດ ອຸດສາຫະກຳພັດທະນາ (G7)
(ພາບ: AFP/ TTXVN)
ວັນທີ 26/5 ບັນດາການນຳຂອງກຸ່ມ 7 ປະເທດ ອຸດສາຫະກຳພັດທະນາ (G7) ເຫັນດີເປັນເອກະພາບ ປະຕິບັດບັນດາມາດຕະການການເງິນຢ່າງມີໄຫວພິບ, ພ້ອມທັງຍູ້ແຮງປະຕິຮູບອົງປະກອບເພື່ອ ແນໃສ່ຊຸກຍູ້ການເຕີບໂຕທົ່ວໂລກ ໃນສະພາບການເຕີບໂຕ ເສດຖະກິດ ຢູ່ຈີນ ແລະ ບັນດາຕະຫຼາດທີ່ພວມພົ້ນເດັ່ນອື່ນໆຖືກຊຸດໂຊມ. ພາຍຫຼັງບັນດາການພົບປະເຈລະຈາ ກ່ຽວກັບເສດຖະກິດ ໃນມື້ທຳອິດຂອງກອງປະຊຸມສຸດຍອດ G7, ເຈົ້າໜ້າທີ່ຂັ້ນສູງທ່ານໜຶ່ງຂອງຢີປຸ່ນ ໃຫ້ຮູ້ວ່າ ບັນດາການນຳ “ໄດ້ແບ່ງປັນທັດສະນະທີ່ວ່າ: G7 ຈະຍົກອອກບັນດາມາດຕະການຊຸກຍູ້ດ້ານການເງິນໃນທັນທີ ແນໃສ່ຊຸກຍູູ້ຄວາມຕ້ອງການ ແລະ ຮັບມືກັບບັນຫາຄົນລີ້ໄພ, ໄພພິບັດ ແລະ ບັນດາບັນຫາອື່ນໆເຊິ່ງແຕ່ລະປະເທດ G7 ປະເຊີນໜ້າ”. ໃນຂະນະນັ້ນ, ກ່າວຄວາມເຫັນກັບວົງການນັກຂ່າວ, ທ່ານ Hiroshige Seko ຮອງຫົວໜ້າຫ້ອງລັດຖະບານຍີ່ປຸ່ນ ໃຫ້ຮູ້ວ່າ: ຂອບຂະໜາດ ແລະ ເວລາຍົກອອກບັນດາມາດຕະການຊຸກຍູ້ດ້ານການເງິນ “ຈຳເປັນຕ້ອງໄດ້ຮັບການພິຈາລະນາຕາມສະພາບການຂອງແຕ່ລະປະເທດ”. ຕາມ ທ່ານ Hiroshige Seko , ບັນດາການນຳ G7 ເຫັນດີເປັນເອກະພາບນຳກັນວ່າ: ເລື່ອງບັນດາພື້ນຖານເສດຖະກິດພວມພົ້ນເດັ່ນນັ້ນກຳລັງເຕີບໂຕຢ່າງຊັກຊ້າ ໄດ້ກໍ່ຄວາມຫຍຸ້ງຍາກໃຫ້ແກ່ພື້ນຖານເສດຖະກິດທົ່ວໂລກ ແລະ G7 ຕ້ອງນຳໜ້າໃນການເຮັດໃຫ້ເສດຖະກິດທົ່ວໂລກ ບັນລຸການເຕີບໂຕຢ່າງຍືນຍົງ.
(ແຫຼ່ງຄັດຈາກ VOV)